SL Uradni list Evropske unije C 128/19

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2007/C 128/08)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„TINCA GOBBA DORATA DEL PIANALTO DI POIRINO“

ES št.: IT/PDO/005/0357/03.08.2004

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Ministero delle Politiche agricole e forestali Naslov: Via XX Settembre, 20 I-00187 Roma Tel. (39) 06 481 99 68 Telefaks (39) 06 42 01 31 26 E-naslov: qpa3@politicheagricole.it

2. Vlagatelj:

Naziv: Associazione produttori della tinca gobba dorata del pianalto di Poirino Naslov: Via Cesare Rossi, 5 I-0046 Poirino (TO) Tel. (39) 011 945 01 14 Telefaks (39) 011 945 02 35 E-naslov: — Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.7.: Sveže ribe, mehkužci in raki ter iz njih pridobljeni proizvodi

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Naziv: „Tinca Gobba Dorata del Pianalto di Poirino“

4.2 Opis: Označba „Tinca Gobba Dorata del Pianalto di Poirino “se uporablja za primerke svežih, oziroma nepredelanih rib vrste linj (Tinca tinca), ki so bile gojene, izležene in vzrejene na geografskem območju, opredeljenem v odstavku 4.3, in imajo naslednje morfološke lastnosti:

videz: zlato rumene barve, z ukrivljenim in grbastim hrbtom;

koža: sijoča in bleščeča živa grafitno siva ali opalno zelena barva po hrbtu in zlato rumena po bokih, debelina kože mora biti kar najmanjša, ne več kot 1 mm, morebitna kožna znamenja, poškodbe ali odrgnine so dovoljene le, če so zaceljene ali če so zgolj posledica ribolova ali so jih povzročile živali plenilke;

kožna sluz: prozorna in se tesno oprijema kože, zaznavna le na dotik;

oko: sijoče, živahno, bleščeče, izboklo, prozorna roženica in črna zenica, rumeno ali oranžno zrklo;

škrge: živo rdeče ali rožnate barve, vlažne, brez sluzi, mulja, parazitov ali tujkov nasploh;

luske: se prilegajo koži, sijoče, mavričnih barv, zlate;

trup: trden in čvrst, rahlo elastičen, odporen na dotik, ne mlahav in mehek;

vonj: lahen, dišeč po sladki vodi, ne oster ali neprijeten ali močno zaudarjajoč po ribah, sploh nič po blatu, travi ali organskih snoveh;

drobovina: rahlo nabrekla, sijoča in gladka z biserovinastimi odtenki, ni mlahava ali uvela, nima neprijetnega ali odvratnega vonja, zlasti ne po blatu ali travi;

potrebušnica: prozorna, sijoča, brez vonja, drži se mesa;

mišičevje: elastično in čvrsto, na splošno belo rožnate barve in rdeče pri mišicah plavuti, brez vonja, predvsem brez vonja po blatu ali travi.

Po organoleptičnih lastnostih je meso ribe „Tinca Gobba Dorata del Pianalto di Poirino “mehko, nežno, dokaj kompaktno, z le majhno količino maščob in zato brez neprijetnega vonja in okusa, na primer po blatu, mulju ali travi, z lahnim in nežnim okusom po ribi, a ne tako izrazitim kot pri morskih ribah.

4.3 Geografsko območje: Območja občin Poirino (TO), Isolabella (TO), Cellarengo (AT), Pralormo (TO), Ceresole d'Alba (CN) so v celoti zajeta v območje proizvodnje. V območje proizvodnje so delno vključene občine Carmagnola, Villastellone, Santenna, Riva presso Chieri, Bandissero d'Alba, Montà d'Alba, Montaldo Roero, Monteu Roero, Pocapaglia, Sanfrè, S.Stefano Roero, Sommariva del Bosco, Sommaria Perno in Dusino S. Michele, Valfenera, Bottigliera D'Asti, S.Paolo Solbrito, Villanova d'Asti.

4.4 Dokazilo o poreklu: Vsaka faza proizvodnega procesa mora biti nadzirana, za vsako se beležijo proizvodi, ki vanjo vstopajo, in proizvodi, ki jo zapuščajo. Na ta način in z vpisovanjem ribnikov in proizvajalcev na ustrezne sezname, ki jih vodi nadzorni organ, ter z vodenjem registrov proizvodnje in prijavo količin proizvodov, je zagotovljena sledljivost proizvoda. Vse fizične ali pravne osebe, vpisane v zadevne sezname, bodo pod nadzorom nadzornega organa, kot to določata specifikacija proizvodnje in načrt nadzora.

4.5 Metoda pridobivanja: Mlade ribe, ki so v ribogojnicah v vodi tudi skupaj s plemenskimi ribami in linji srednje velikosti, se pustijo rasti, dokler ne dosežejo želene velikosti. Ribe vrste Tinca Gobba del Pianalto di Poirino se gojijo strogo v monokulturi. Proizvedeni primerki so različnih velikosti, od velikosti rib, namenjenih za porabo, prek velikosti zaroda za vnovično poselitev do velikosti plemenskih rib. Linji se gojijo bodisi v obstoječih ilovnatih ribnikih ali pa v novih ilovnatih bazenih, pod pogojem, da so ti znotraj območja proizvodnje. Oskrba z vodo se lahko izvaja:

z meteornimi vodami;

s površinskimi vodami;

z globinskimi vodami, ponavadi z zajemanjem talne vode.

Poleg ribnikov iz ilovice, ki so že v uporabi, bo možna izvedba novih vodnih zbiralnikov, prav tako iz gline, saj ni dovoljena uporaba ribnikov, pri katerih je bila na umeten način dosežena popolna neprepustnost, ali ribnikov, izdelanih iz materialov, ki se razlikujejo od gline iz Pianalta, da bi ohranili nespremenjene barvne lastnosti linjev vrste Tinca gobba dorata. Da bi preprečili vse oblike onesnaževanja, ki bi lahko nastale zaradi obdelovanja okoliških zemljišč, bo ob robu ribnikov izveden travnati pas širine najmanj 5 metrov; v tem zaščitnem pasu je prepovedana uporaba herbicidov. Za obnovo ribjega zaroda je dovoljena selekcija in križanje plemenskih rib. Dovoljena je naravna ali umetna reprodukcija. Hrano v ribogojnicah bodo zagotavljali tudi z naravnim gnojenjem ribogojnih bazenov, da bi pridobili živalski plankton za odvajanje in rast mladih rib. Nato se bo v fazi pitanja lahko uporabljalo prehranske dodatke, pripravljene iz živil, ki niso pripravljena iz mesne moke ali iz gensko spremenjenih organizmov in pri katerih vsebnost beljakovin, ustrezno porazdeljena med beljakovine rastlinskega in živalskega izvora, ne presega 45 % teže. Subjekti, ki nameravajo proizvajati ribe z zaščiteno oznako porekla „Tinca Gobba Dorata del Pianalto di Poirino“, morajo dosledno upoštevati specifikacijo, vloženo pri EU. Da bi lahko zagotovili sledljivost in nadzor proizvodov, predvsem ob upoštevanju visoke stopnje pokvarljivosti in občutljivosti ribogojskih proizvodov, da bi preprečili kontaminacijo in zagotovili ohranitev organoleptičnih lastnosti in kakovosti, mora njihova obdelava potekati na območju iz točke 4.3.

4.6 Povezava: V nasprotju s primerki linja iz drugih geografskih območij Tinca Gobba Dorata del Pianalto di Poirino nima okusa in vonja po blatu ali travi, meso pa je mehko. Ta posebnost je neposredno pogojena z načinom vzreje, ki se že od nekdaj izvaja v ribogojnicah v Pianaltu di Poirino. Slednje se razlikujejo od podobnih naravnih okolij, saj na njihovem dnu ni neprestanega kopičenja glena, velika količina vode pa omogoča zelo spremenljive razmere v večjem delu proizvodne sezone, kar preprečuje nastanek ugodnih razmer za cvetenje alg.

Torej je razumljivo, zakaj se v ribogojnicah Pianalta di Poirino, ki jih uporabljajo za gojenje linjev, težko razvijejo stalne in obstojne populacije modrozelenih alg, in tako je tudi jasno, zakaj ribje meso nima tistega značilnega vonja po blatu, ki mu Francozi, seveda ne po naključju, pravijo limon.

Pianalto di Poirino je precej ločen od površinskih voda, ki se stekajo iz alpskih predelov, plasti podtalnice so izpod pleistocenske plasti, padavin je na tem območju malo (700 mm/leto), tekoče vode pa se, zaradi omejenih dimenzij vodnega bazena, hitro zlivajo v dolino. Posebna ilovnata struktura in valovita razgibanost planote Altopiano di Poirino ima naravne danosti za zadrževanje površinskih voda; prebivalci so na tem območju gradili jezove za zadrževanje vode, potrebne za namakanje, ti pa so se v celoti prilagodili tudi gojenju linjev. Za to podeželsko pokrajino so bili in so še značilni številni manjši in večji ribniki, ki so nastali v bližini bivališč in zaselkov. V teh zbiralnikih že od nekdaj gojijo linje, bodisi kot dodatni vir beljakovin ali kot proizvod za trženje. V preteklosti so zbiralnike uporabljali obenem kot ilovnate jame za napajanje živine, za namakanje ali za druge namene, voda je tam zastajala vse leto, a je kljub organskemu bremenu, večjim nihanjem vodne gladine, vsebnosti kisika in temperature omogočala preživetje linja, ribe, ki se najbolje prilagaja tovrstnim mejnim razmeram. Večji del ribogojnic je na območju občine Poirino, toda na celotnem območju Pianalta je še veliko drugih, skupaj približno 400 vodnih zbiralnikov, ki dajejo tej pokrajini tako značilno podobo. Pri linjih, ki izvirajo iz ribogojnic Pianalta di Poirino, ni čutiti tistega bolj ali manj močnega okusa po blatu, ki ga običajno lahko zasledimo pri linjih z riževih polj, ali iz rek ali jezer na območjih s slabšimi razmerami, kot jih imajo v Pianaltu. Ti posebni pedološko-klimatski dejavniki, združeni s stoletnim delovanjem človeka v opisanem procesu proizvodnje, prispevajo k značilnim lastnostim vrste Tinca Gobba Dorata del Pianalto di Poirino, zaradi katerih je njena proizvodnja tako edinstvena na svojem področju. Ta odlični značilni proizvod se navadno porabi na mestu v hotelih in gostilnah, ki prevzamejo skoraj celotno proizvodnjo.

Povezanost geoloških dejavnikov, ki so zaznamovali nastanek visoke planote Altopiano di Poirino in istodobni pojav ribjih vrst, omogočata, da linj (Tinca tinca) lahko obravnavamo kot avtohtono vrsto, ki je že bila razširjena ali pa se je začela širiti v zgodnjem/srednjem pleistocenu, torej v neozoiku. Prisotnost ribje vrste Tinca gobba dorata del Pianalto di Poirino, ki je bila gojena in cenjena zaradi svoje prehranske in tržne vrednosti, dokazujejo dokumenti iz 13. stoletja; celo med številnimi dajatvami, ki so obremenjevale kmečko prebivalstvo kraja Ceresole d'Alba, je ena nalagala oddajo različnih količin linjev. Iz novejših zgodovinskih obdobij imamo zelo natančne podatke: denimo, v zbirki „Studi geografici su Torino e il Piemonte “založbe Ciappichelli (1954) eden od avtorjev, Natale Veronesi, vzreji linja posveča snopič„Le peschiere del Pianalto di Poirino e la loro utilizzazione ittica“. Med številnimi zanimivostmi Veronese pripoveduje o poklicnih ribičih, ki so bili vešči upravljanja ribogojnic, tudi za druge lastnike, na podlagi najemnih in spolovinarskih pogodb; ta poklicna dejavnost je bila upravičena le zaradi dobrega donosa samih linjev, saj na planoti ni pomembnejših rek za vzrejo rib. Po drugi strani pa med pregledovanjem dela Consegne del sale o Poirinu lahko ugotovimo, da je bilo tam že od leta 1775 pet ribiških družin, ki so se očitno preživljale z gojenjem in prodajo linjev. Dejavnost poklicnega ribištva, če pod tem izrazom razumemo vzrejo linjev, se je nadaljevala skozi stoletja in je šele v novejšem času, pred začetkom osemdesetih let, popolnoma izginila s seznama dejavnosti za poln delovni čas, ostaja pa prisotna kot dopolnilna dejavnost kmetijski dejavnosti. Da bi zagotovili sledljivost proizvoda, bo nadzorni organ vodil seznam proizvajalcev, ribogojnic in predelovalnih obratov.

4.7 Nadzorni organ:

Naziv: CERTIQUALITY Naslov: via Gaetano Giardino, 4 I-20123 Milano Tel. (39) 02 80 69 171 Telefaks (39) 02 86 46 52 95 E-naslov: certiquality@certiquality.it

4.8 Označevanje: Proizvod se bo prodajal v škatlah in vrečkah za enkratno uporabo, ki bodo imele:

napis „Tinca Gobba Dorata del Pianalto di Poirino“,

risbo samice linja z glavo obrnjeno na levo,

napis: „Denominazione d'Origine Protetta – D.O.P. “(Zaščitena označba porekla – ZOP).

Poleg tega je na etiketi lahko značilni napis proizvajalca in/ali proizvodnega podjetja, ki pa ne sme preseči ene polovice velikosti zgoraj navedenih napisov. Na etiketah bosta logotip in napis, ki sta podrobno opisana v specifikaciji.

Proizvodi, za katerih pripravo se uporablja ZOP, tudi po končanih procesih obdelave in predelave, se lahko prodajajo v embalaži z navedbo omenjene označbe, vendar brez logotipa Skupnosti, pod pogojem da:

je proizvod z zaščiteno označbo porekla, potrjen kot tak, izključna sestavina zadevne vrste blaga,

so uporabniki proizvoda z zaščiteno označbo porekla pooblaščeni od imetnikov pravice do intelektualne lastnine, ki jim je bila dodeljena z registracijo označbe ZOP, združenih v konzorcij, ki skrbi za nadzor pri Ministrstvu za kmetijstvo, prehrano in gozdarstvo („Ministero delle politiche agricole alimentari e forestali“). Isti konzorcij bo skrbel tudi za njihov vpis v ustrezne registre in za nadzor nad pravilno uporabo označbe zaščitenega porekla. V odsotnosti takega konzorcija za nadzor bo prej naštete naloge opravljalo Ministrstvo za kmetijstvo, prehrano in gozdarstvo kot državni organ, pristojen izvajanje Uredbe (ES) št. 510/2006.

(1) UL L 93, 31.3.2006, str. 12.